อิสราเอล ประเทศแห่งสตาร์ตอัป
จีน, สหรัฐอเมริกา, อินเดีย, สหราชอาณาจักร และอิสราเอล คือประเทศที่มีบริษัทสตาร์ตอัประดับยูนิคอร์นมากที่สุด 5 อันดับแรกของโลก ซึ่งเราอาจจะไม่แปลกใจกับ 4 ชื่อแรก เนื่องจากเป็นประเทศมหาอำนาจทางเศรษฐกิจ แต่ทุกคนคงประหลาดใจไม่น้อย กับชื่อสุดท้ายอย่าง “อิสราเอล” 
6 ธ.ค. 2562

อิสราเอล ประเทศแห่งสตาร์ตอัป / โดย ลงทุนแมน
จีน, สหรัฐอเมริกา, อินเดีย, สหราชอาณาจักร และอิสราเอล
คือประเทศที่มีบริษัทสตาร์ตอัประดับยูนิคอร์นมากที่สุด 5 อันดับแรกของโลก
ซึ่งเราอาจจะไม่แปลกใจกับ 4 ชื่อแรก เนื่องจากเป็นประเทศมหาอำนาจทางเศรษฐกิจ
แต่ทุกคนคงประหลาดใจไม่น้อย กับชื่อสุดท้ายอย่าง “อิสราเอล”
เพราะเหตุใด อิสราเอล ประเทศที่มีขนาด GDP เล็กกว่าไทย
ถึงก้าวขึ้นมาเป็นผู้นำด้านเทคโนโลยีของโลกได้
ลงทุนแมนจะเล่าให้ฟัง
┏━━━━━━━━━━━━┓
Blockdit โซเชียลมีเดีย รูปแบบใหม่
┗━━━━━━━━━━━━┛
อิสราเอล เป็นประเทศที่อยู่ในแถบตะวันออกกลาง ก่อตั้งขึ้นเมื่อ ค.ศ. 1948 หรือ 71 ปีที่แล้ว
ในช่วงหลังสงครามโลกครั้งที่ 2 กลุ่มชาวยิวได้ประกาศเอกราชบนอาณาเขตที่สหประชาชาติแบ่งออกมาจากประเทศปาเลสไตน์
เรื่องนี้เป็นเหตุให้อิสราเอลต้องเผชิญปัญหาความขัดแย้งกับเพื่อนบ้านชาติอาหรับอยู่บ่อยครั้ง
เพราะสถานที่ตั้งของประเทศนี้ เต็มไปด้วยประวัติศาสตร์การสู้รบระหว่างความเชื่อทางศาสนา
ในปัจจุบัน เศรษฐกิจอิสราเอล มีมูลค่าอยู่ที่ 11.2 ล้านล้านบาท 
สูงเป็นอันดับที่ 34 ของโลก และคิดเป็น 0.7 เท่าของ GDP ประเทศไทย
แต่ที่น่าสนใจก็คือ อิสราเอลถูกจัดให้อยู่ในกลุ่มประเทศที่พัฒนาแล้ว 
เพราะประชากร 8.8 ล้านคน มีรายได้เฉลี่ยสูงถึง 1.1 ล้านบาทต่อคนต่อปี
ขณะที่ประเทศไทย ประชากร 69 ล้านคน มีรายได้เฉลี่ยอยู่ที่ 1.9 แสนบาทต่อคนต่อปี
เท่ากับว่า ชาวอิสราเอล รวยกว่าคนไทยเกือบ 6 เท่า
ถ้าถามว่า อะไรเป็นปัจจัยที่ขับเคลื่อนเศรษฐกิจอิสราเอล ให้ก้าวขึ้นมาถึงจุดนี้ได้ 
สิ่งนั้นคือ ธุรกิจด้านเทคโนโลยี
อิสราเอล ได้ถูกยกย่องให้เป็นประเทศแห่งสตาร์ตอัป
เนื่องจากมีธุรกิจสตาร์ตอัปเกิดขึ้น 1 บริษัท เมื่อเทียบกับจำนวนประชากรทุกๆ 1,400 คน ซึ่งถือเป็นสัดส่วนสูงที่สุดในโลก
โดยช่วง 20 ปีที่ผ่านมา มีสตาร์ตอัปสัญชาติอิสราเอลเกิดขึ้นกว่า 16,000 บริษัท
และ 50% ยังอยู่รอดจนถึงทุกวันนี้
ซึ่งกลุ่มหนึ่ง ได้เติบโตจนธุรกิจมีมูลค่าระดับยูนิคอร์น หรือสูงกว่า 30,000 ล้านบาท
ประเทศที่มีจำนวนสตาร์ตอัปยูนิคอร์นมากที่สุด
อันดับ 1 จีน 206 บริษัท
อันดับ 2 สหรัฐอเมริกา 203 บริษัท
อันดับ 3 อินเดีย 21 บริษัท
อันดับ 4 สหราชอาณาจักร 13 บริษัท
อันดับ 5 อิสราเอล และเยอรมนี 7 บริษัท
นอกจากนั้น ก็มีหลายบริษัทที่ประสบความสำเร็จจนถูกขอซื้อกิจการ หรือขายหุ้นระดมทุนในตลาดหลักทรัพย์ คิดเป็นมูลค่ารวมกันกว่า 4.3 ล้านล้านบาท
ในตลาดหลักทรัพย์ NASDAQ ที่เปรียบเสมือนแหล่งรวมตัวของธุรกิจเทคโนโลยีนั้น
มีบริษัทจากอิสราเอล จดทะเบียนซื้อขายอยู่ 94 ราย ซึ่งมากที่สุดเป็นอันดับ 3 รองจากสหรัฐอเมริกาและจีนเท่านั้น
เพราะอะไร อิสราเอลถึงพัฒนาอุตสาหกรรมเทคโนโลยีให้อยู่แถวหน้าของโลกได้?
ปัจจัยแวดล้อม ไม่ว่าจะเป็นความขัดแย้งกับเพื่อนบ้าน หรือสภาพภูมิศาสตร์ที่แห้งแล้งและขาดแคลนทรัพยากรนั้น ทำให้อิสราเอลต้องพยายามคิดค้นนวัตกรรมต่างๆ เพื่อความอยู่รอด
คนส่วนใหญ่มักคิดว่า ชาวยิวมีความฉลาดหลักแหลมโดยธรรมชาติ จึงสามารถคิดอะไรแปลกใหม่ได้
แต่ความจริงแล้ว สิ่งที่เกิดขึ้นเป็นผลมาจากการวางแผนลงทุนเพื่ออนาคต
ในปี 1993 รัฐบาลอิสราเอลเล็งเห็นว่าอินเทอร์เน็ตจะทำให้การประกอบธุรกิจเปลี่ยนไปจากอดีต จึงได้ออกนโยบายที่มีชื่อว่า Yozma
โครงการนี้จะสนับสนุนการลงทุนรูปแบบ Venture Capital ในกิจการสตาร์ตอัป 
โดยให้สิทธิพิเศษทางภาษี รวมทั้งช่วยสมทบเงินทุนเพิ่มเติม
จึงทำให้ เมืองเทลอาวีฟ กลายเป็นศูนย์กลางทางการเงินและเทคโนโลยีของภูมิภาค 
จนถูกเรียกว่า Silicon Wadi เพื่อเปรียบเทียบกับ Silicon Valley ของสหรัฐอเมริกา
นอกจากนี้ อิสราเอลยังให้ความสำคัญกับการวิจัยและพัฒนา (R&D) สูงที่สุดในโลกอีกด้วย
สัดส่วนค่าใช้จ่าย R&D ต่อ GDP
อิสราเอล 4.30%
เกาหลีใต้ 4.29%
ฟินแลนด์ 3.17%
สวีเดน 3.16%
ญี่ปุ่น 3.15%
ด้วยเหตุนี้ อิสราเอลจึงมีความพร้อมทั้งในแง่ของแหล่งเงินทุน และองค์ความรู้ต่างๆ ที่ส่งเสริมให้สตาร์ตอัปเติบโตไปได้อย่างรวดเร็ว
เรื่องราวนี้สะท้อนให้เห็นว่า
มันคงไม่สำคัญว่า เราเป็นประเทศที่มีขนาดเล็กหรือใหญ่เท่าไร
ถ้าหากอยากเก่งเรื่องใด เราแค่ต้องลงทุนกับมันอย่างจริงจัง
มองย้อนกลับมาที่ประเทศไทย เรามีค่าใช้จ่าย R&D ต่อ GDP อยู่ที่ 0.4%
สัดส่วนดังกล่าว จะเพียงพอต่อการปรับตัวในยุคที่เทคโนโลยีพัฒนาได้เร็วที่สุดในประวัติศาสตร์หรือไม่
เวลาเท่านั้น ที่เป็นคำตอบ
ปิดท้ายด้วยเรื่องที่น่าสนใจ
รู้หรือไม่ว่า โปรแกรมแช็ตในตำนานของคนยุค 90 อย่าง ICQ
ถูกคิดค้นขึ้นโดยบริษัทเทคโนโลยีชื่อ Mirabilis จากประเทศอิสราเอล..
----------------------
Blockdit โซเชียลมีเดีย รูปแบบใหม่
----------------------
References
-
-
-
-
-
-
-
-